b"\n_START_ARTICLE_\nGalerna\n_START_PARAGRAPH_\nUna galerna \xc3\xa9s un temporal sobtat i violent amb fortes r\xc3\xa0fegues de vent de l'oest al nord-oest que sol fuetejar la Mar Cant\xc3\xa0brica i les seves costes, en general a la primavera i la tardor. S'engloba dins de les anomenades Pertorbacions Atrapades a la Costa (PAC, en angl\xc3\xa8s Coastal Trapped Disturbance)._NEWLINE_Apareixen en dies calorosos i pl\xc3\xa0cids en els quals l'arribada d'un front fred ve acompanyat d'un canvi brusc en la direcci\xc3\xb3 i la intensitat del vent, que poden arribar a superar els 100 km/h, el cel s'enfosqueix i es produeix un fort descens de la temperatura, de fins i tot 10 \xc2\xb0C, i un augment r\xc3\xa0pid de la pressi\xc3\xb3 atmosf\xc3\xa8rica. La mar pot arribar a ser brava o desfeta i a tot aix\xc3\xb2 s'afegeixen unes pluges curtes per\xc3\xb2 intenses._NEWLINE_Les galernes s\xc3\xb3n temudes pels homes de la mar per ser un fenomen meteorol\xc3\xb2gic d'extrema viol\xc3\xa8ncia i que s'han endut nombroses vides entre els mariners. La m\xc3\xa9s recordada va ser la galerna que es va produir el 20 d'abril de 1878, tristament coneguda per la Galerna del Dissabte de Gl\xc3\xb2ria i que Jos\xc3\xa9 Mar\xc3\xada de Pereda recolliria a la seva novel\xc2\xb7la Sotileza. Aquella tarda tota la poblaci\xc3\xb3 pescadora s'amuntegava als ports i a la costa veient com els seus familiars intentaven guanyar la costa a bord de les llanxes i teranyines. Perdrien la vida 322 pescadors ofegats al Cant\xc3\xa0bric (132 c\xc3\xa0ntabres i 190 bascs) i la commoci\xc3\xb3 provocada al pa\xc3\xads seria molt important. A partir d'aquest desastre s'introduirien millores en la navegaci\xc3\xb3 (coberta correguda, informacions meteorol\xc3\xb2giques, salvament de n\xc3\xa0ufrags, etc.). Amb tot i aix\xc3\xb2 no s'evitaria que les successives galernes continuissin produint v\xc3\xadctimes. Tamb\xc3\xa9 van ser importants les dels anys 1912, 1914, 1961 entre d'altres."